B4-0830, 0866 ja 0869/98

Päätöslauselma Venäjän tilanteesta

Euroopan parlamentti, joka

- ottaa huomioon aiemmin antamansa päätöslauselmat Venäjän tilanteesta, erityisesti 1. huhtikuuta 1998 ((EYVL C 138, 4.5.1998, s. 166.)) annetun päätöslauselman sekä hyväksyntänsä 30. marraskuuta 1995 Euroopan yhteisön ja sen jäsenvaltioiden ja Venäjän federaation välisen kumppanuus- ja yhteistyösopimuksen tekemiselle ((EYVL C 339, 18.12.1995, s. 45.)) sekä hyväksyntänsä 11. kesäkuuta 1997 Euroopan yhteisön ja sen jäsenvaltioiden ja Venäjän federaation välisen kumppanuus- ja yhteistyösopimuksen pöytäkirjan tekemiselle ((EYVL C 200, 30.6.1997, s. 66.)),

- ottaa huomioon komission 3. syyskuuta 1998 antaman julkilausuman Venäjän tilanteesta,

- ottaa huomioon neuvoston 5. ja 6. syyskuuta 1998 Salzburgissa pitämän kokouksen sekä Lontoossa 12. syyskuuta 1998 pidetyn G7-maiden edustajien kokouksen tulokset,

- ottaa huomioon Euroopan unionin ja Venäjän federaation välisen kumppanuus- ja yhteistyösopimuksen,

A. tukee Venäjän jälleenrakentamista ja Venäjän ja Euroopan unionin välistä kumppanuutta kumppanuus- ja yhteistyösopimuksen kautta sekä Venäjän integroimista eurooppalaisiin ja transatlanttisiin poliittisiin ja turvallisuusrakenteisiin, kuten Euroopan neuvostoon, Pohjois-Atlantin yhteistyöneuvostoon, rauhankumppanuuteen, sekä taloudellisiin rakenteisiin ja rahoituslaitoksiin, kuten Euroopan jälleenrakennus- ja kehityspankkiin, Kansainväliseen valuuttarahastoon ja G8-järjestöön,

B. ilmaisee syvän huolestuneisuutensa Venäjän federaation vakavasta taloudellisesta ja poliittisesta kriisistä sekä tämän kriisin vakavista kielteisistä taloudellisista ja rahoituksellisista seurauksista Venäjän kansalaisten elintasoon ja Venäjän talouden kehittämiseen,

C. korostaa, että vaikka ulkoiset tekijät ovatkin vaikuttaneet talous- ja rahoituskriisin vakavuuteen, kriisi johtuu pääasiassa Venäjän viranomaisten jatkuvasta kyvyttömyydestä toteuttaa kauaskantoisia rakenteellisia uudistuksia, jotka olisivat Venäjän väestön yleisten etujen mukaisia,

D. toteaa huolestuneena, että Euroopan unionin ja sen jäsenvaltioiden, muiden maiden ja kansainvälisten rahoituslaitosten antama huomattava rahoitustuki ja muut tukitoimet ovat ainoastaan rajallisesti edistäneet Venäjän talouden rakenteellisten ongelmien ratkaisemista ja tarvittavaa uudistusprosessia sosiaaliseen markkinatalouteen siirtymiseksi, mikä osittain johtuu vakaiden poliittisten ja hallinnollisten rakenteiden puutteesta ja rinnakkaistalouksien syntymisestä,

E. pahoittelee sitä, että Venäjän eri hallitukset ovat epäonnistuneet entiseltä Neuvostoliitolta perityn sosiaalisen, rahoituksellisen ja taloudellisen kaaoksen tehokkaassa selvittämisessä, koska ne eivät ole pystyneet toteuttamaan rahoitus- ja markkinauudistuksia, joilla olisi rakennettu sosiaalinen markkinatalous, osaksi sen vuoksi, että niitä vastassa ovat olleet vanhat suuret teollisuusyritykset, joiden välinen kaupankäynti on jatkunut veronkannon ulottumattomissa olevalla vaihtokauppajärjestelmällä,

F. korostaa, että vastuu nykyisen talouskriisin lopettamisesta kuuluu Venäjän viranomaisille,

G. toteaa, että Venäjän yksityistämisprosessi ei ole ollut avointa ja että sen yhteydessä pääoma keskitetty oligarkialle, joka on luonut kilpailuun perustuvien rakenteiden sijasta valtavia monopoleja,

H. panee huolestuneena merkille, että nykyistä kansanedustuslaitoksen ja presidentin välistä institutionaalista tasapainoa on yritetty muuttaa perustuslain sivuuttavilla keinoilla,

I. korostaa, että oikeudellisen, institutionaalisen ja taloudellisen uudistamisohjelman tukemista tulisi jatkaa ainoastaan siinä tapauksessa, että Venäjän viranomaiset sitoutuvat selkeästi, ehdoitta ja täysimittaisesti toteuttamaan tarvittavan talouden vakauttamis- ja uudistusohjelman ottaen samalla täysin huomioon tavallisten ihmisten tilanteen,

J. ilmaisee huolestuneisuutensa siitä, että vaikka Venäjän federaation talous- ja rahoituskriisin välittömät kielteiset vaikutukset Euroopan unioniin ja sen jäsenvaltioihin ovat toistaiseksi melko rajallisia, Venäjän talouden romahtamisen pitkäaikaiset seuraukset saattavat olla erittäin vahingollisia Venäjän kansalaisille, Venäjän federaation ja muiden Keski- ja Itä-Euroopan maiden kehittämiselle sekä koko Euroopan mantereen rauhalle ja vakaudelle;

1. Kehottaa Venäjän federaation presidenttiä, vastanimitettyä pääministeriä, duumaa ja liittoneuvostoa muodostamaan vakaan hallituksen, joka asettaa ensisijaiseksi tavoitteekseen Venäjän talouden rakenteellisten ongelmien ratkaisemisen sekä tarvittavan oikeudellisen, institutionaalisen ja taloudellisen uudistamisprosessin käynnistämisen sosiaaliseen markkinatalouteen siirtymiseksi;

2. Pitää välttämättömänä, että Venäjälle on luotava koko maahan ulottuva toimiva valtiorakenne, joka on välttämätön sosiaalisen markkinatalouden toiminnalle, ja katsoo myös, että kansallisia ja federatiivisia rakenteita on vahvistettava;

3. Kehottaa lisäksi presidenttiä ja Venäjän federaation tulevaa hallitusta, duumaa ja liittoneuvostoa voimistamaan edellä mainittuja uudistuksia kohti sosiaaliseen markkinatalouteen siirtymistä, johon sosiaaliset ja ympäristöolosuhteet kuuluvat olennaisina osina, tavoitteena luottamuksen palauttaminen Venäjän federaation talouskehitykseen;

4. Korostaa, että Venäjän on itse pantava alulle nämä uudistukset, sekä sitä, että jatkossa Venäjän hallitukselle on myönnettävä taloudellista apua, jos Venäjällä toteutetaan todellisia taloudellisia ja oikeudellisia uudistuksia; samalla on kuitenkin otettava huomioon tavallisten kansalaisten tilanne;

5. Korostaa, että tässä yhteydessä tärkeimpiä toimia ovat Venäjän federaation julkisen talouden rahoituksen rakenteen uudistaminen, erityisesti veronkannon järjestäminen, rahoitus- ja pankkisektorin uudelleenjärjestelyt, pk-yritysten toiminnan edistäminen, paikallisen ja federaation tason institutionaaliset uudistukset sekä julkisen hallinnon modernisointi;

6. Pyytää Venäjän viranomaisia edellä mainitun lisäksi luomaan myönteisen ilmapiirin ulkomaisille ja kotimaisille investoinneille luomalla asianmukaisen oikeudellisen kehyksen, johon kuuluu avoin verotusta koskeva ja investointeja suojaava lainsäädäntö, korruption ja järjestäytyneen rikollisuuden vastainen taistelu, sekä tehokas edellä mainittuja tavoitteita tukeva hallinto- ja infrastruktuurijärjestelmä;

7. Ehdottaa, että Venäjän kansalaisten ulkomaisilla pankkitileillä olevat arviolta 150 miljoonan USD talletukset käytetään investointeihin Venäjällä, ja katsoo, että tässä yhteydessä investointeihin käytettävien varojen alkuperä voidaan jättää tutkimatta;

8. Pyytää komissiota ja neuvostoa hyödyntämään täysimittaisesti tulevaa Tacis-ohjelman uudelleenarviointia, jotta ne kykenevät ottamaan täydellisesti huomioon kiireellisesti tarvittavat Venäjän federaation taloudelliset ja institutionaaliset uudistukset;

9. Ehdottaa, että komissio yhdessä kansalaisjärjestöjen kanssa tutkii mahdollisuutta lisätä elintarviketoimituksia ja lääketoimituksia ja tarpeen vaatiessa huolehtii tarvittavista valmisteluista;

10. Korostaa, että on tärkeää jatkaa ja kehittää edelleen Venäjän ja lännen kehittymässä olevaa yhteistyökumppanuutta turvallisuusasioissa;

11. Kehottaa neuvostoa ja komissiota edelleen vahvistamaan toimia, jotka edistävät demokraattisia uudistuksia ja kansalaisyhteiskunnan kehittymistä, sekä edistämään demokratian sisällön ymmärtämistä riippumattomien instituutioiden toteuttamilla kehittämisohjelmilla sekä valtakunnallisten demokraattisten puoluerakenteiden kehittämisellä;

12. Kehottaa komissiota ja neuvostoa esittämään seuraavassa G7-tapaamisessa ehdotuksia, joiden mukaan vastaavia toimia voidaan toteuttaa ja koordinoida muiden G7-maiden, erityisesti Yhdysvaltojen kanssa;

13. Kehottaa puhemiestään välittämään tämän päätöslauselman komissiolle, neuvostolle, Venäjän federaation presidentille, hallitukselle, duumalle ja liittoneuvostolle sekä Kansainväliselle valuuttarahastolle ja Maailmanpankille.